b'\n_START_ARTICLE_\nVinorodni okoli\xc5\xa1 Haloze\n_START_PARAGRAPH_\nVinorodni okoli\xc5\xa1 Haloze (1502 ha) je eden od sedmih vinorodnih okoli\xc5\xa1ev 9813 hektarov obsegajo\xc4\x8de slovenske vinorodne de\xc5\xbeele Podravje. Haloze so gri\xc4\x8devje, ki v dol\xc5\xbeini 30 km poteka ob desnem bregu reke Drave, ju\xc5\xbeno od Ptuja. Zahodna stran hribovja obsega gozdove, vzhodna pa po vinorodnih legah slovi \xc5\xbee od rimskih \xc4\x8dasov dalje. Vinogradi so urejeni na strmih pobo\xc4\x8djih. Haloze na ju\xc5\xbenih obronkih mejijo na vinorodno de\xc5\xbeelo Posavje, na severu pa na Mariborski vinorodni okoli\xc5\xa1._NEWLINE_Na tem obmo\xc4\x8dju so predvsem gojene bele vinske sorte. Ve\xc4\x8dina vin, ki jih pridelajo v Halozah, je pridelana in shranjena na Ptuju, najpomembnej\xc5\xa1i je La\xc5\xa1ki rizling (suho vino), sicer pa \xc5\xa1e beli pinot, \xc5\xa1ipon, renski rizling, sauvignon, di\xc5\xa1e\xc4\x8di traminec in rizvanec. Od rde\xc4\x8dih sort vinogradniki gojijo predvsem modri burgundec. Vinska zvrst je halo\xc5\xbean (ki ga sestavljajo la\xc5\xa1ki rizling, \xc5\xa1ipon in sauvignon)._NEWLINE_Dandanes vinogradniki v Halozah zdru\xc5\xbeujejo tradicionalna znanja o gojenju vinske trte in negi vrhunskega vina, z ugodnimi klimatskimi, geolo\xc5\xa1kimi in drugimi pogoji. Namre\xc4\x8d 5\xc2\xa0% svetovnih vinogradni\xc5\xa1kih predelov se lahko pona\xc5\xa1a s tako ugodnimi okoljskimi pogoji, kot so v Halozah.'